ΚΑΝΟΝΙΣΜΟΣ (ΕΚ) αριθ. 287/94 ΤΟΥ ΣΥΜΒΟΥΛΙΟΥ της 7ης Φεβρουαρίου 1994 για την πρόβλεψη ειδικών μέτρων για την εισαγωγή ελαιολάδου καταγωγής Τυνησίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), και ιδίως το άρθρο 36,

την πρόταση της Επιτροπής,

Εκτιμώντας:

ότι, λαμβανομένης υπόψη της αποκτηθείσας πείρας κατά τη διάρκεια της περιόδου εφαρμογής του προτιμησιακού καθεστώτος που προβλέπεται στο πρόσθετο πρωτόκολλο της συμφωνίας συνεργασίας μεταξύ της Ευρωπαϊκής Οικονομικής Κοινότητας και της Τυνησίας (2), μπορεί να διαφανεί ότι η εισαγωγή 46 000 τόνων ανά περίοδο εμπορίας και για μία περίοδο δύο ετών, στο πλαίσιο του ενδιάμεσου αυτού καθεστώτος, δεν υπάρχει κίνδυνος να προκαλέσει σοβαρές διαταραχές της αγοράς του ελαιολάδου-

ότι, προκειμένου να αποφευχθούν οι δυσκολίες που αντιμετωπίζονται κατά τη διαδικασία καθορισμού της ειδικής εισφοράς σύμφωνα με τις διατάξεις του άρθρου 4 του εν λόγω πρωτοκόλλου, θα πρέπει να καθορισθεί για το εν λόγω ενδιάμεσο καθεστώς των δύο ετών μια κατ' αποκοπή εισφορά που υπολογίζεται με βάση το μέσο όρο των εισφορών των έξι προηγούμενων περίοδων εμπορίας-

ότι θα πρέπει να προβλεφθούν γενικοί κανόνες για τη χορήγηση πιστοποιητικών εισαγωγής προκειμένου να διασφαλισθεί η ισότιμη πρόσβαση των εισαγωγέων ελαιολάδου στην εν λόγω ποσόστωση-

ότι, επειδή πρόκειται για το καθεστώς που συνδέεται απευθείας με τα μέτρα που διέπονται από την κοινή γεωργική πολιτική και την κοινή εμπορική πολιτική, πρέπει να καθορισθεί σε κοινοτικό επίπεδο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά την εισαγωγή μη εξευγενισμένου ελαιολάδου, το οποίο δεν έχει υποστεί διαδικασία ραφιναρίσματος που υπάγεται στον κωδικό ΣΟ 1509 10 το οποίο έχει παραχθεί καθ' ολοκληρίαν στην Τυνησία και έχει μεταφερθεί απευθείας από τη χώρα αυτή στην Κοινότητα, εισπράττεται εισφορά ίση με 7,80 Ecu ανά 100 χιλιόγραμμα.

2. Η ειδική εισφορά εφαρμόζεται, μέχρι ποσότητας 46 000 τόνων ελαιολάδου ανά περίοδο εμπορίας, στις εισαγωγές προέλευσης Τυνησίας για τις οποίες οι αιτήσεις πιστοποιητικού έχουν κατατεθεί σύμφωνα με τις λεπτομέρειες που προβλέπονται στο άρθρο 2.

3. Τα ειδικά μέτρα για την εισαγωγή ελαιολάδου καταγωγής Τυνησίας που προβλέπονται από τον παρόντα κανονισμό, εφαρμόζονται μέχρι τις 31 Οκτωβρίου 1995.

Άρθρο 2

1. Ενόψει της εφαρμογής της ειδικής εισφοράς που αναφέρεται στο άρθρο 1, οι εισαγωγείς πρέπει να υποβάλουν στις αρμόδιες αρχές των κρατών μελών αίτηση πιστοποιητικού εισαγωγής. Η αίτηση αυτή πρέπει να συνοδεύεται από αντίγραφο της συμβάσεως αγοράς που συνάφθηκε με τον τυνήσιο εξαγωγέα.

2. Οι αιτήσεις πιστοποιητικών εισαγωγής πρέπει να υποβάλλονται κάθε Δευτέρα και Τρίτη. Τα κράτη μέλη ανακοινώνουν στην Επιτροπή, κάθε Τετάρτη, τα στοιχεία που περιέχονται στις αιτήσεις πιστοποιητικών που υποβλήθηκαν.

3. Η Επιτροπή υπολογίζει κάθε εβδομάδα τις ποσότητες για τις οποίες έχουν υποβληθεί οι αιτήσεις πιστοποιητικών εισαγωγής. Εξουσιοδοτεί τα κράτη μέλη να χορηγήσουν τα πιστοποιητικά μέχρι την εξάντληση της ποσόστωσης- σε περίπτωση κινδύνου εξάντλησης της ποσόστωσης, εξουσιοδοτεί τα κράτη μέλη να χορηγήσουν κατ' αναλογία τη διαθέσιμη ποσότητα.

Άρθρο 3

Οι λεπτομέρειες εφαρμογής του παρόντος κανονισμού, συμπεριλαμβανομένου του καθορισμού του ρυθμού των εισαγωγών ελαιολάδου καταγωγής Τυνησίας, θεσπίζονται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Φεβρουαρίου 1994.

Για το Συμβούλιο

Ο Πρόεδρος

Θ. ΠΑΓΚΑΛΟΣ

(1) ΕΕ αριθ. 172 της 30. 9. 1966, σ. 3025/66. Κανονισμός όπως τροποποιήθηκε τελευταία από τον κανονισμό (ΕΚ) αριθ. 3179/93. (ΕΕ αριθ. L 285 της 20. 11. 1993, σ. 9).

(2) ΕΕ αριθ. L 297 της 21. 10. 1987, σ. 36.